amanoisuno/poet huggingface dataset:
山居 可止
雪消春力展，花漫洞門垂。果長纖枝曲，岩崩直道移。重猿圍淺井，鬥鼠下疏籬。寒食微燈在，高風勢徹陂。
贈樊川長老 可止
瘦顏顴骨見，滿面雪毫垂。坐石鳥疑死，出門人謂癡。照身潭入楚，浸影檜生隋。太白曾經夏，清風涼四肢。
寄積麥山會如長老 可止
默然如大道，塵世不相關。青檜行時靜，白雲禪處閑。貧高一生行，病長十年顏。夏滿期遊寺，尋山又下山。
送僧 可止
四海無拘系，行心興自濃。百年三事衲，萬里一枝筇。夜減當晴影，春消過雪蹤。白雲深處去，知宿在何峰。
哭賈島 可止
燕生松雪地，蜀死葬山根。詩僻降今古，官卑誤子孫。塚欄寒月色，人哭苦吟魂。墓雨滴碑字，年年添蘚痕。
雪十二韻 可止
落處咸過尺，翛然物象淒。瑞凝金殿上，寒甚玉關西。潤比江河普，明將日月齊。淩雲花頂膩，鎖徑竹梢低。出谷樵童怯，歸林野鳥迷。煮茶融破練，磨墨染成黳。陷兔埋平澤，和魚凍合溪。入樓消酒力，當檻寫詩題。道路依憑馬，朝昏委託雞。洞深猿作族，松亞鶴移棲。及夏清岩穴，經春溜石梯。豐年兼泰國，天道育黔黎。
精舍遇雨 可止
空門寂寂淡吾身，溪雨微微洗客塵。臥向白雲情未盡，任他黃鳥醉芳春。
小雪 可止
落雪臨風不厭看，更多還恐蔽林巒。愁人正在書窗下，一片飛來一片寒。
送婆羅門僧 可止
雪嶺金河獨向東，吳山楚澤意無窮。如今白首鄉心盡，萬里歸程在夢中。
句 可止
不知誰會喃喃語，必向王前報太平。（中山節度王處直座詠白鵲，時諸侯兼併，王欲繼好息民，故雲。《高僧傳》）
寒食日 雲表
寒食悲看郭外春，野田無處不傷神。平原累累添新塚，半是去年來哭人。
自遣 歸仁
日日為詩苦，誰論春與秋。一聯如得意，萬事總忘憂。雨墮花臨砌，風吹竹近樓。不吟頭也白，任白此生頭。
酬沈先輩卷 歸仁
一百八十首，清泠韻可敲。任從人不愛，終是我難拋。桂魄吟來滿，蒲團坐得凹。先生聲價在，寰宇幾人抄。
題賈島吟詩台 歸仁
此台如可廢，此恨有誰平。縱使迷青草，終難沒舊名。天悲朝雨色，嶽哭夜猿聲。不是心偏苦，應關自古情。
悼羅隱 歸仁
一著讒書未快心，幾抽胸臆縱狂吟。管中窺豹我猶在，長安冠蓋皆塗地，仍喜先生葬碧岑。
題楚廟 歸仁
羞容難更返江東，誰問從來百戰功。天地有心歸道德，也是男兒成敗事，不須惆悵對西風。
牡丹 歸仁
三春堪惜牡丹奇，半倚朱欄欲綻時。天下更無花勝此，除卻解禪心不動，算應狂殺五陵兒。
舊國裏 卿雲
舊居梨嶺下，風景近炎方。地暖生春早，家貧覺歲長。石房雲過濕，杉徑雨餘香。日夕竟無事，詩書聊自強。
秋日江居閑詠 卿雲
寄居江島邊，閑詠見秋殘。草白牛羊瘦，風高猿鳥寒。檢方醫故疾，挑薺備中餐。時複停書卷，鉏莎種木蘭。
長安言懷寄沈彬侍郎 卿雲
故園梨嶺下，歸路接天涯。生作長安草，勝為邊地花。雁南飛不到，書北寄來賒。堪羨神仙客，青雲早致家。
送人遊塞 卿雲
去去玉關路，省君曾未行。塞深多伏寇，時靜亦屯兵。雪每先秋降，花嘗近夏生。閑陪射雕將，應到受降城。
逢老人 隱巒
路逢一老翁，兩鬢白如雪。一裏二裏行，四回五回歇。
牧童 隱巒
牧童見人俱不識，盡著芒鞋戴箬笠。朝陽未出眾山晴，三個五個騎羸牛，前村後村來放牧。笛聲才一舉，
蜀中送人遊廬山 隱巒
居遊正值芳春月，蜀道千山皆秀髮。溪邊十裏五裏花，君行試到山前問，山鳥只今相憶無。
琴 隱巒
七條絲上寄深意，澗水松風生十指。自乃知音猶尚稀，欲教更入何人耳。
浮橋 隱巒
橫壓驚波防沒溺，當初元創是軍機。行人到此全無滯，一片江雲踏欲飛。
宿九華化成寺莊 泠然
佛寺孤莊千嶂間，我來詩境強相關。岩邊樹動猿下澗，明朝更躡層霄去，誓共煙霞到老閑。
乞荊浩畫 大愚
六幅故牢健，知君恣筆蹤。不求千澗水，止要兩株松。樹下留磐石，天邊縱遠峰。近岩幽濕處，惟藉墨煙濃。
上歸州刺史代通狀二首 懷浚
家在閩山西複西，其中歲歲有鶯啼。如今不在鶯啼處，鶯在舊時啼處啼。家在閩山東複東，其中歲歲有花紅。而今不在花紅處，花在舊時紅處紅。
辭郡守李公恩命 恒超
虛著褐衣老，浮杯道不成。誓傳經論死，不染利名生。厭樹遮山色，憐窗向月明。他時隨範蠡，一棹五湖清。
題廣愛寺楞伽山 淨顯
靈異不能棲鳥雀，幽奇終不著猿猱。為經巢賊應無損，。
《聞誦法華經》歌 修雅
山色沉沉，松煙冪冪。空林之下，盤陀之石。石上有僧，十片五片，異花狼藉。偶然相見，未深相識。知是古之人，佛之意兮祖之髓，我之心兮經之旨。可憐彈指及舉手，光輝一萬八千土，土土皆作黃金色。四生六道一光中，今日親聞誦此經，始覺驢乘匪端的。我亦當年不出戶，我亦當年愛吟詠，將謂冥搜亂神定。今日親聞誦此經，今日親聞誦此經，始覺聚沙非小事。我昔曾游山與水，我昔心猿未調伏，常將金鎖虛拘束。今日親聞誦此經，醍醐之味珍且美，不在唇，不在齒，只在勞生方寸裏。師誦此經經一句，句句白牛親動步。白牛之步疾如風，世人縱識師之形，誰人能識師之名。師名醫王行佛令，
歌 元寂
酒禿酒禿，何榮何辱。但見衣冠成古丘，不見江河變陵穀。
懷廬山舊隱 若虛
九疊嵯峨倚著天，悔隨寒瀑下岩煙。深秋猿鳥來心上，一枝筇竹遊江北，不見爐峰二十年。
樂仙觀 若虛
樂氏騎龍上碧天，東吳遺宅尚依然。悟來大道無多事，松傾鶴死桑田變，華表歸鄉未有年。
古鏡 若虛
軒後紅爐獨鑄成，蘚痕磨落月輪呈。萬般物象皆能鑒，百年肝膽堪將比，只怕看頻素發生。
睹木平和尚 文益
木平山裏人，貌古年複少。相看陌路同，論心秋月皎。懷衲線非蠶，助歌聲有鳥。城闕今日來，一謳曾已曉。
鷺鷥 無則
白蘋紅蓼碧江涯，日暖雙雙立睡時。願揭金籠放歸去，卻隨沙鶴鬥輕絲。
百舌鳥二首 無則
千愁萬恨過花時，似向春風怨別離。若使眾禽俱解語，一生懷抱有誰知。長截鄰雞叫五更，數般名字百般聲。饒伊搖舌先知曉，也待青天明即鳴。
賞牡丹應教 謙光
擁衲對芳叢，由來事不同。鬢從今日白，花似去年紅。豔異隨朝露，馨香逐曉風。何須對零落，然後始知空。